OKRESNÁ PROKURATÚRA BÁNOVCE NAD BEBRAVOU 
K Zornici 892, 957 01 Bánovce nad Bebravou

Číslo: Pv 87/16/3301	Bánovce nad Bebravou 09.05.2016 
EEČ: 2-23-8-2016

U Z N E S E N I E

Trestná vec:	obv. XXXXX 
Trestný čin:	Prečin Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Bánovce n/Bebravou
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX 
	dátum narodenia: XXXXX 
	miesto narodenia: XXXXX  
	rodné priezvisko: XXXXX 
	trvalé bydlisko: XXXXX 615/2, XXXXX XXXXX, Slovensko 
	väzba: nie  
ktorý je stíhaný pre trestný čin:
- Prečin Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

na tom skutkovom základe že:
obvinený XXXXX dňa 16.03.2016 v čase okolo 21.50 hodine, v herni Monaco na ulici SNP č. 1937/10B v Bánovciach nad Bebravou, potom ako prehral väčšiu sumu peňazí, v hneve päsťou pravej ruky udrel do dotykového displeja monitora v spodnej časti hracieho okna na výhernom automate zn. SYNOT, výrobné číslo I709367, kde došlo k popraskaniu displeja a znefunkčneniu dotykového monitora, čím spoločnosti PERIX, spol. s r.o., so sídlom XXXXX 23, XXXXX, IČO: 31 385 354 spôsobil škodu vo výške 513,60 Eur. 
Podľa §216 odsek 2 Trestného poriadku je určená skúšobná doba pre obvineného nasledovne:
1.	XXXXX, dátum narodenia: XXXXX  
	18 mesiacov
  
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle § 216 odsek 4 Trestného poriadku. 
Odôvodnenie:
Uznesením povereného príslušníka Obvodného oddelenia Okresného riaditeľstva PZ v Bánovciach nad Bebravou ČVS:ORP-76/BN-BN-2016 zo dňa 16.03.2016 bolo podľa § 199 odsek 1 Trestného poriadku začaté trestné stíhanie vo veci prečinu poškodzovania cudzej veci podľa § 245 odsek 1 Trestného zákona na skutkovom základe uvedenom v citovanom uznesení. Uznesením povereného príslušníka Obvodného oddelenia Okresného riaditeľstva PZ v Bánovciach nad Bebravou zo dňa 24.03.2016 pod ČVS:ORP-76/BN-BN-2016 bolo podľa § 206 odsek 1 Trestného poriadku vznesené obvinenie XXXXX, nar. XXXXX v Bánovciach nad Bebravou, trvale bytom XXXXX 615/2, XXXXX pre prečin poškodzovania cudzej veci podľa § 245 odsek 1 Trestného zákona na skutkovom základe uvedenom v citovanom uznesení. 

V priebehu skráteného vyšetrovania boli k veci vypočutí: obvinený XXXXX, zástupca poškodenej spoločnosti XXXXX. K veci boli zabezpečené zápisnica o obhliadke miesta činu, fotodokumentácia, odborné vyjadrenie k určeniu výšky škody, správy o povesti obvineného, výpis z Ústrednej evidencie priestupkov MV SR, odpis z registra trestov obvineného, záverečná správa z mediácie, správa poškodenej spoločnosti o úhrade spôsobenej škody. 

	V priebehu skráteného vyšetrovania bol vypočutý obvinený XXXXX, ktorý sa     k spáchaniu stíhaného skutku priznal, uznal vinu za jeho spáchanie a čin oľutoval. V priebehu skráteného vyšetrovania a v rámci mediačného konania, ktoré sa na základe pokynu a súhlasu prokurátorky tunajšej prokuratúry uskutočnilo pred probačným a mediačným úradníkom Okresného súdu XXXXX menovaný obvinený súhlasil s podmienečným zastavením trestného stíhania a vyhlásil, že uvedený skutok spáchal, jeho spáchanie ľutuje, pričom nie sú pochybnosti o tom, že jeho vyhlásenie bolo vykonané slobodne, vážne a zrozumiteľne. Spáchaním trestnej činnosti spôsobil obvinený poškodenej spoločnosti PERIX spol. s r.o., so sídlom XXXXX 23, XXXXX, IČO: 31 385 354 celkovú škodu 513,60 eur, ktorú obvinený nahradil v plnej výške dňa 17.03.2016. Zástupca poškodenej spoločnosti XXXXX uvedenú skutočnosť potvrdil a uviedol, že obvinený XXXXX nahradil škodu v celom rozsahu a ospravedlnil sa za svoje protiprávne konanie.

Z odpisu registra trestov obvineného XXXXX bolo zistené, že doposiaľ nebol súdne trestaný. U obvineného bolo Okresnou prokuratúrou XXXXX uznesením zo dňa 03.02.2014, právoplatným dňa 13.02.2014 pod Pv 438/13 podmienečne zastavené trestné stíhanie pre prečin poškodzovania cudzej veci podľa § 245 odsek 1 Trestného zákona a bola mu uložená skúšobná doba v trvaní 12 mesiacov. Uznesením Okresnej prokuratúry XXXXX, právoplatným dňa 13.03.2015 bolo rozhodnuté o osvedčení sa v skúšobnej dobe podmienečného zastavenia trestného stíhania. Obvinený nebol doposiaľ priestupkovo prejednávaný.
 
Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený

a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 odsek 2 Trestného poriadku v uznesení o podmienečnom zastavené trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

Podľa § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam prokurátor rozhodne, že sa obvinený osvedčil. Inak rozhodne, a to i v priebehu skúšobnej doby, že sa v trestnom stíhaní pokračuje. O osvedčení sa alebo o pokračovaní v trestnom stíhaní bude vydané uznesenie.

Vzhľadom k osobe páchateľa prečinu s prihliadnutím na jeho doterajší život a okolnosti prípadu je dôvodné rozhodnutie o podmienečnom zastavení trestného stíhania považovať za dostačujúce. 

V záujme dosiahnutia nápravy obvineného a zabezpečenia súladu jeho správania so zákonom, bola obvinenému určená skúšobná doba podmienečného zastavenia trestného stíhania v trvaní osemnásť mesiacov. Ak obvinený v priebehu skúšobnej doby podmienečného zastavenia nebude viesť riadny život, bude prokurátorkou vydané uznesenie, ktorým sa v trestnom konaní bude pokračovať. V prípade, že obvinený bude viesť v priebehu skúšobnej doby podmienečného zastavenia trestného stíhania riadny život, rozhodne orgán, ktorý uznesenie vydal, že obvinený sa v skúšobnej dobe osvedčil. 

Nakoľko boli všetky zákonné podmienky pre uvedený spôsob rozhodnutia splnené, prokurátorka okresnej prokuratúry rozhodla tak, ako je uvedené vo výrokovej časti tohto uznesenia.
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Irena Dudášová 
prokurátorka